Vreemdeling leer hom das knoopDie foto wat op sosiale media versprei is. Foto: www.newslinq.com ŉ Foto van ŉ ouer man wat ŉ onbekende jong man op ŉ treinstasie in Amerika help om sy das te knoop, roer harte behoorlik op sosiale media. ŉ Gebruiker van die sosialemediawebwerf Imgur, het op haar blad gesê sy het ŉ wonderlike toneel voor haar oë sien afspeel terwyl sy gewag het om ŉ trein te haal. “ŉ Jong man het op ŉ bankie gesit en sukkel om sy das te knoop,” het sy geskryf. “ŉ Ouer dame het hom raakgesien en gevra of hy ŉ das behoorlik kan knoop. Toe die jonger man ‘nee’ sê, het sy haar eie man gevra om hom touwys te maak.” Sy skryf die ouer man het sonder huiwering na die jong man geloop en hom gehelp. “Hy het dit gedoen sonder om twee keer te dink. Hy het hom stap-vir-stap verduidelik, en daarna gekyk hoe die jong man dit self doen om seker te maak hy kom reg.” Die webwerf Newslinq het gesê só ŉ toneel is een wat hoop vestig. “Om te weet wanneer jy hulp nodig het en om hulp te aanvaar wanneer jy dit nodig het, is ŉ volwasse ding om te doen. Die twee mans het ŉ voorbeeld vir almal gestel.”